CELEX: 62014CN0179
Language: el
Date: 2014-04-10 00:00:00
Title: Υπόθεση C-179/14: Προσφυγή της 10ης Απριλίου 2014 — Επιτροπή κατά Ουγγαρίας

30.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 202/10
            
         Προσφυγή της 10ης Απριλίου 2014 — Επιτροπή κατά Ουγγαρίας
   (Υπόθεση C-179/14)
   2014/C 202/12
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: A. Tokár και E. Montaguti)
   
      Καθής: Ουγγαρία
   
      Αιτήματα της προσφεύγουσας
   
   Η Επιτροπή ζητεί από το Δικαστήριο:
   
               1.
            
            
               Να διαπιστώσει ότι η Ουγγαρία παρέβη την οδηγία 2006/123/EΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (1), καθόσον εισήγαγε και διατήρησε το σύστημα που διέπει το διάταγμα 55/2011, της 12ης Απριλίου, όπως τροποποιήθηκε από τον νόμο CLVI του 2011, καθόσον:
               
                           —
                        
                        
                           το άρθρο 13 του διατάγματος περί της κάρτας SZÉP, ερμηνευόμενο σε συνδυασμό με το άρθρο 2, παράγραφος 2, στοιχείο d', του νόμου XCVI του 1993, το άρθρο 2, στοιχείο b', του νόμου CXXXII του 1997 και τα άρθρα 1, 2, παράγραφοι 1 και 2, 55, παράγραφοι 1 και 3, και 64, παράγραφος 1, του νόμου IV του 2006, αποκλείει την έκδοση της κάρτας SZÉP από τις θυγατρικές εταιρίες, κατά παράβαση του άρθρου 14, αριθμός 3, και του άρθρου 15, παράγραφος 2, στοιχείο β', της οδηγίας 2006/123,
                        
                     
                           —
                        
                        
                           το άρθρο 13 του διατάγματος περί της κάρτας SZÉP, ερμηνευόμενο σε συνδυασμό με τα άρθρα 1, 2, παράγραφοι 1 και 2, 55, παράγραφοι 1 και 3, και 64, παράγραφος 1, του νόμου IV του 2006, το άρθρο 2, παράγραφος 2, στοιχείο d', του νόμου XCVI του 1993 και το άρθρο 2, στοιχείο b', του νόμου CXXXII του 1997, δεν αναγνωρίζει, προς τον σκοπό τηρήσεως των προϋποθέσεων του άρθρου 13, στοιχεία a', b' και γ', του διατάγματος περί της κάρτας SZÉP, τη δραστηριότητα των ομίλων εταιρία σε περίπτωση που η μητρική τους δεν έχει συσταθεί συμφώνως προς το ουγγρικό δίκαιο και της οποίας τα μέλη δεν έχουν τη μορφή εταιρίας του ουγγρικού δικαίου, κατά παράβαση των οριζόμενων στο άρθρο 15, παράγραφοι 1, 2, στοιχείο β', και 3, της οδηγίας 2006/123,
                        
                     
                           —
                        
                        
                           το άρθρο 13 του διατάγματος περί της κάρτας SZÉP, ερμηνευόμενο σε συνδυασμό με τα άρθρα 1, 2, παράγραφοι 1 και 2, 55, παράγραφοι 1 και 3, και 64, παράγραφος 1, του νόμου IV του 2006, το άρθρο 2, παράγραφος 2, στοιχείο d', του νόμου XCVI του 1993 και το άρθρο 2, στοιχείο b', του νόμου CXXXII του 1997, εξακολουθεί να προβλέπει τη δυνατότητα των τραπεζών και λοιπών πιστωτικών ιδρυμάτων να εκδίδουν την κάρτα SZÉP, δεδομένου ότι μόνον οι ως άνω φορείς πληρούν τις προϋποθέσεις του άρθρου 13 του διατάγματος, κατά παράβαση των οριζόμενων στο άρθρο 15, παράγραφοι 1, 2, στοιχείο δ', και 3, της οδηγίας 2006/123,
                        
                     
                           —
                        
                        
                           το άρθρο 13 του διατάγματος περί της κάρτας SZÉP είναι αντιβαίνει στο άρθρο 16 της οδηγίας 2006/123 καθόσον προϋποθέτει την ύπαρξη ουγγρικού φορέα για την έκδοση της κάρτας SZÉP.
                        
                     
         
               2.
            
            
               Επικουρικώς, να κρίνει ότι το σύστημα της κάρτας SZÉP του διατάγματος 55/2011, της 12ης Απριλίου, προσκρούει στα άρθρα 49 ΣΛΕΕ και 56 ΣΛΕΕ, καθόσον οι διατάξεις της οδηγίας 2006/123 που παρατέθηκαν στο σημείο 1 δεν τυγχάνουν εφαρμογής στις διατάξεις που αναφέρονται στο εν λόγω σημείο.
            
         
               3.
            
            
               Να κρίνει ότι το σύστημα δελτίων Erzsébet το οποίο διέπει ο νόμος CLVI του 2011 και ο νόμος CIII του 2012, που προβλέπει την ύπαρξη μονοπωλίου υπέρ δημόσιων νομικών προσώπων στο τομέα της εκδόσεως δελτίων κρύων γευμάτων και ο οποίος τέθηκε σε ισχύ χωρίς να έχει προηγηθεί η απαραίτητη μεταβατική περίοδος ή να έχουν ληφθεί τα αναγκαία μεταβατικά μέτρα, προσκρούουν στα άρθρα 49 ΣΛΕΕ και 56 ΣΛΕΕ, καθόσον τα άρθρα 1, 5 και 477 του νόμου CLVI του 2011 και τα άρθρα 2, παράγραφοι 1 και 2, 6 και 7 του νόμου CIII του 2012 επιβάλλουν δυσανάλογους περιορισμούς.
            
         
               4.
            
            
               Να καταδικάσει την Ουγγαρία στα δικαστικά έξοδα.
            
         
      Ισχυρισμοί και κύρια επιχειρήματα
   
   Το 2011 η Ουγγαρία τροποποίησε το νομικό πλαίσιο σχετικά με την έκδοση των δελτίων κρύων και ζεστών γευμάτων και δραστηριοτήτων ελεύθερου χρόνου, τα οποία χορηγούν οι εργοδότες στους εργαζομένους και τα οποία λογίζονται ως οικονομικά οφέλη πλην του μισθού και, ως εκ τούτου, υπόκεινται σε ευνοϊκότερο σύστημα φορολογίας και κοινωνικής ασφαλίσεως. Το νέο νομικό πλαίσιο τέθηκε σε ισχύ την 1η Ιανουαρίου 2012 χωρίς να παρέλθει η αναγκαία μεταβατική περίοδος. Πριν τις εν λόγω τροποποιήσεις, το εθνικό νομικό πλαίσιο δεν επέβαλλε ειδικές ή ιδιαίτερες προϋποθέσεις όσον αφορά την έκδοση των δελτίων σιτίσεως ή παρεμφερών δελτίων. Συνεπεία της εισαγωγής των τροποποιήσεων το Magyar Nemzeti Üdülési Alapítvány (Εθνικό Ίδρυμα Ελεύθερου χρόνου της Ουγγαρίας), δημόσιο νομικό πρόσωπο, απολαύει μονοπωλιακής θέσεως όσον αφορά την έκδοση των χάρτινων δελτίων ζεστών γευμάτων και των χάρτινων και ηλεκτρονικών δελτίων κρύων γευμάτων. Επίσης, το νομικό πλαίσιο επιβάλλει ιδιαιτέρως αυστηρές προϋποθέσεις όσον αφορά την έκδοση δελτίων κρύων και ζεστών γευμάτων και δραστηριοτήτων ελεύθερου χρόνου, τα οποία πλέον μπορούν να εκδίδονται μόνον ηλεκτρονικώς. Τα επίμαχα μέτρα είχαν ως αποτέλεσμα τον αποκλεισμό των οικονομικών φορέων που δραστηριοποιούνταν στη συγκεκριμένη αγορά για πολλά έτη, συνιστούν περιορισμό της εισόδου στην αγορά νέων φορέων και παρακωλύουν την ελεύθερη παροχή υπηρεσιών. Επίσης, βάσει του σχετικού με την κάρτα SZÉP συστήματος, η αγορά ανήκει de facto στους τρεις μεγάλους τραπεζικούς ομίλους που έχουν συσταθεί συμφώνως προς το ουγγρικό δίκαιο, ενώ η έκδοση των δελτίων Erzsébet είναι αποκλειστικώς δυνατή στο πλαίσιο του εθνικού μονοπωλίου. Το γεγονός ότι τα έσοδα δημόσιου νομικού προσώπου προορίζονται για τη χρηματοδότηση κοινωνικών δαπανών δεν δικαιολογεί επαρκώς τους επιβληθέντες περιορισμούς. Συμφώνως προς τις εφαρμοστέες διατάξεις της Συνθήκης ΛΕΕ και της οδηγίας 2006/123, επιτρέπονται αποκλειστικώς και μόνον οι περιορισμοί στην ελευθερία εγκαταστάσεως και την ελεύθερη παροχή υπηρεσιών, εφόσον δεν εισάγουν δυσμενείς διακρίσεις και έχουν χαρακτήρα γενικού συμφέροντος υπό τον όρο ότι πληρούνται οι απαιτήσεις αναγκαιότητας και αναλογικότητας.
   
      (1)  Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (ΕΕ L 376 της 27.12.2006, σ. 36).